GYLLENE KLUBBEN 28.10.2015

Jäsentiedote 2 syksy 2015

Alkusyksyn teatterit ovat ohi, molemmissa oli mukana kymmenkunta jäsentä. Svenskanissa sovimme alustavasti, että tapaamme seuraavan kerran keskiviikkona 11. marraskuuta.

HBL:ssä oli viime viikolla pieni juttu arkkitehti ja taiteenkeräilijä Sigurd Frosteruksesta ja päätin valita hänet tapaamispäivämme päähenkilöksi. Hänen luomuksiaan arkkitehtinä ovat mm. Tamminiemi ja Stockmannin tavaratalo, ja Amos Anderssonin taidemuseossa on meneillään hänen taidekokoelmastaan koottu näyttely.

Aloitamme kierroksemme Tamminiemestä, jossa varsinaisen kekkosnäyttelyn lisänä ovat esillä Miss Universum Anne Pohtamon puvut missivuodelta 1975. Urkillahan oli tunnetusti silmää myös naiskauneudelle, joten hyvin puvut Tamminiemeen istuvat! Tapaamme Tamminiemessä päärakennuksen eteisaulassa siis ke 11.11. klo 12.45. Olen varannut oppaan (lyhyen kaavan mukaan) klo 13 alkaen. SRO maksaa oppaan ja sisäänpääsyn. Ilmoittakaa minulle tulostanne viimeistään 9.11. entiseen tapaan tekstiviesti 040 501 3195 tai email: eevaleena.valve@luukku.com

Tamminiemeen pääsee Erottajalta bussilla 24 ja matka kestänee n. 20 min.

Kierroksen jälkeen seuraa omakustanteinen osuus. Palaamme samaisella bussilla Erottajalle ja silmäiltyämme Stokkan tavarataloa (Frosterus 1929) arkkitehtuurin näkökulmasta menemme kahvilaan uuden puolen 3. krs, naisten vaateosaston takana. Sieltä mahdollisesti mukaan lyöttäytyvät voivat meidät yhyttää n. klo 15. Matka jatkuu Amos Anderssonin Taidemuseolle, jossa on siis Sigurd Frosteruksen kokoelmista koottu näyttely ollut esillä jo lokakuun ajan.

Samaisessa museossa on koko syksyn ollut Helsinki-aiheinen Helsinki Noir -näyttely, joka aktivoi katsojia salapoliisijutun ratkojiksi. Vanhana salapoliisiromaanien ystävänä tällaiset uudet ideat innostavat minua heti! Samalla kertaa voi katsoa tämänkin.

Harkinnassa on pikkujoulu - mutta palaan asiaan seuraavassa kirjeessä. Olen miettinyt jouluretkeä Porvooseen tai sitten entistä paikkaa Kansallismuseota. Tampereen / Turun retket jäävät ensi vuoden puolelle, jolloin saamme uutta avustusta toimintaan.

Tulkaa mukaan Frosterus-päivään!

Toivoo Eeva-Leena